Fil-15 ta' Diċembru 2015, il-presidenza Lussemburgiża laħqet ftehim proviżorju mar-rappreżentanti tal-Parlament Ewropew dwar regoli komuni għall- protezzjoni ta' sigrieti kummerċjali u informazzjoni kunfidenzjali tal-kumpaniji tal-UE. "Illum il-ġurnata hemm diversità kbira ta' sistemi u definizzjonijiet fl-istati membri fir-rigward tat-trattament u l-protezzjoni ta' sigrieti kummerċjali. Dan l-istrument ġdid ser iġib ċarezza legali u kondizzjonijiet ekwivalenti ta' kompetizzjoni għall-kumpaniji Ewropej kollha. Ser jgħin ukoll biex jiżdied l-interess tagħhom fl-iżvilupp ta' attivitajiet ta' riċerka u innovazzjoni." Etienne Schneider, Viċi Prim Ministru u Ministru għall-Affarijiet Ekonomiċi tal-Lussemburgu Il-ftehim ġie kkonfermat mill-Kumitat tar-Rappreżentanti Permanenti tal-Kunsill fit-18 ta' Ġunju 2015. Abbozz ta' direttiva dwar sigrieti kummerċjali Etienne Schneider, Viċi Prim Ministru u Ministru għall-Affarijiet Ekonomiċi tal-Lussemburgu, feraħ lill-istituzzjonijiet tal-UE għall-kooperazzjoni eċċellenti tagħhom u għall-eżitu pożittiv, u għamel l-kummenti li ġejjin: "Illum il-ġurnata hemm diversità kbira ta' sistemi u definizzjonijiet fl-istati membri fir-rigward tat-trattament u l-protezzjoni ta' sigrieti kummerċjali. Dan l-istrument ġdid ser iġib ċarezza legali u kondizzjonijiet ekwivalenti ta' kompetizzjoni għall-kumpaniji Ewropej kollha. Ser jgħin ukoll biex jiżdied l-interess tagħhom fl-iżvilupp ta' attivitajiet ta' riċerka u innovazzjoni". Id-direttiva, li tistabbilixxi miżuri komuni kontra l-ksib, l-użu u l-iżvelar illegali ta' sigrieti kummerċjali, għandha l-għan li tiżgura l-funzjonament bla xkiel tas-suq intern. Hija maħsuba wkoll biex ikollha effett ta' deterrent kontra l-iżvelar illegali ta' sigrieti kummerċjali, mingħajr ma tipperikola d-drittijiet u l-libertajiet fundamentali jew l-interess pubbliku, bħas-sigurtà pubblika, il-protezzjoni tal-konsumatur, is-saħħa pubblika, il-ħarsien tal-ambjent u l-mobbiltà tal-ħaddiema. Il-protezzjoni tal-investigazzjonijiet mill-media Filwaqt li d-direttiva tipprevedi miżuri li jipprevjenu l-iżvelar ta' informazzjoni sabiex tiġi protetta l-kunfidenzjalità tas-sigrieti kummerċjali, il-miżuri l-ġodda jiżguraw bis-sħiħ li l-ġurnaliżmu investigattiv jista' jiġi eżerċitat mingħajr ebda limitazzjoni ġdida inkluż fir-rigward tal- protezzjoni tas-sorsi ġurnalistiċi Id-direttiva hija f'konformità mal-Karta tad-Drittijiet Fundamentali tal-UE, li tippreserva l-libertà u l-pluraliżmu tal-media. Il-mobbiltà tal-ħaddiema Id-direttiva mhi ser timponi l-ebda restrizzjoni fuq il-ħaddiema fil-kuntratti tal-impjieg tagħhom, fejn ser tkompli tapplika l-liġi nazzjonali. Għalhekk mhu ser ikun hemm l-ebda limitazzjoni fuq l-użu mill-impjegati tal- esperjenza u l-ħiliet miksuba b'mod onest fil-ħidma normali tal-impjieg tagħhom. Barra minn hekk, l-awtonomija tas-sħab soċjali u d-drittijiet tagħhom li jidħlu fi ftehimiet kollettivi mhux ser jiġu affettwati bl-implimentazzjoni tal-kundizzjonijiet il-ġodda. Persuni li jaġixxu in bona fede li jiżvelaw sigrieti kummerċjali bl-iskop li jiġi protett l-interess tal-pubbliku ġenerali , komunement magħrufa bħala "informaturi", ser igawdu minn protezzjoni xierqa. Ser ikun f'idejn l-awtoritajiet ġudizzjarji kompetenti nazzjonali biex jiġġudikaw jekk l-iżvelar ta' sigriet kummerċjali kienx meħtieġ għad-denunzja ta' imġiba ħażina, għemil ħażin jew attività illegali. Kumpens għad-detenturi tas-sigrieti kummerċjali F'konformità mal-qafas legali l-ġdid, l-istati membri tal-UE ser ikollhom jipprovdu għall-miżuri, il-proċeduri u r-rimedji meħtieġa sabiex tiġi żgurata d-disponibbiltà ta' rimedju ċivili kontra l-ksib, l-użu u l-iżvelar illegali ta' sigrieti kummerċjali. Jeħtieġ li dawn ikunu ġusti, effettivi u dissważivi. Mhux ikkomplikati jew għaljin bla bżonn, jew jinvolvu skadenzi mhux raġonevoli jew dewmien mhux ġustifikat. Il-perjodu ta' limitazzjoni għat-talbiet mhux ser jaqbeż is-sitt snin. Id-detenturi ta' sigrieti kummerċjali ser ikunu intitolati japplikaw għal rimedji f'każ ta' danni mġarrba f'każijiet ta' approprjazzjoni illegali ta' dokumenti, oġġetti, materjali, sustanzi jew fajls elettroniċi li jkun fihom is-sigriet kummerċjali jew li minnhom wieħed jista' jiddeduċi s-sigriet kummerċjali. Fejn meħtieġ, il-kunfidenzjalità tas-sigrieti kummerċjali ser tinżamm ukoll matul u wara l-proċedimenti legali. Il-passi li jmiss Wara reviżjoni tat-test mill-ġuristi-lingwisti, id-direttiva ser tiġi ppreżentata għall-konferma permezz ta' vot fil-Parlament Ewropew is-sena d-dieħla. Wara l-pubblikazzjoni tad-direttiva fil-Ġurnal Uffiċjali tal-UE u d-dħul fis-seħħ tagħha, l-istati membri ser ikollhom massimu ta' sentejn biex jinkorporaw id-dispożizzjonijiet il-ġodda fil-liġi domestika. Il-kumpaniji jinvestu fl-akkwist, l-iżvilupp u l-applikazzjoni ta' kompetenza u informazzjoni. Dan l-investiment fil-kapital intellettwali għandu impatt fuq il-kompetittività u l-prestazzjoni innovattiva tagħhom fis-suq u għaldaqstant fuq il-benefiċċji u l-motivazzjoni tagħhom biex ikomplu l-innovazzjoni. Din il-kompetenza u informazzjoni kummerċjali ta' valur maħsuba li tibqa' kunfidenzjali hija magħrufa bħala sigriet kummerċjali. Din tkopri firxa wiesgħa ta' informazzjoni, li tmur lil hinn mill-għarfien teknoloġiku sad-data kummerċjali bħal informazzjoni dwar il-klijenti u l-fornituri, pjanijiet tan-negozju jew riċerka u strateġiji tas-suq. Is-sigrieti kummerċjali għandhom rwol importanti fil-ħarsien tal-iskambju tal-għarfien bejn in-negozji, b'mod partikolari l-SMEs, u istituzzjonijiet tar-riċerka fi ħdan is-suq intern fil-kuntest tar-riċerka u l-iżvilupp u l-innovazzjoni. Il-Kummissjoni ppreżentat il-proposta oriġinali f'Novembru 2013